Merkent wnder iemer mere (Mit aufgelösten Abbreviaturen)
Merkent wnder iemer mere·
do ich die lieben ivngest sach·
do was ich verzagt so sere·
dc ich vor liebe niht ensprach·
ich was ir ze sehenne fro·
des erschrak mis herzen lere·
wafen wie geschach mir so·

Wibes ere wibes gvͤte·
wibes schoͤne ir werdekeit·
git den mannen hohgemvͤte·
die gegen tvgenden sint bereit·
si froͤit als dv́ svmerzit·
gegen des werden meigen blůte·
ach was der froͤiden git·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse